Dôvodová správa

Všeobecná časť

	Návrh zákona, ktorým sa mení a dopĺňa zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov v znení zákona č. 95/2002 Z. z. sa predkladá na rokovanie vlády v súlade s Plánom legislatívnych úloh vlády Slovenskej republiky na rok 2005.

Návrh zákona spresňuje znenie niektorých  základných pojmov, zavádza niektoré zjednodušenia pri uplatňovaní zákona doplnením oprávnenia cestovných kancelárií a cestovných agentúr o ďalšie služby ako je organizácia, ponuka a predaj kombinácie služieb kratších ako 24 hodín a poskytovanie činnosti sprievodcu cestovného ruchu a upravuje sa % výška poistnej sumy z ročných plánovaných tržieb z predaja zájazdov, pri plnení povinnosti preukazovania záruky pre prípad úpadku cestovných kancelárií.

Novela tiež obsahuje niektoré legislatívno-technické úpravy, ktoré vzišli z aplikácie zákona v praxi. 

Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.
	
Navrhovaná úprava nebude mať dopad na štátny rozpočet,  rozpočty obcí, alebo rozpočty vyšších územných celkov.

	Návrh zákona bol predmetom medzirezortného pripomienkového konania. Pripomienky k návrhu zákona uplatnilo 24 pripomienkujúcich subjektov a 10 pripomienkujúcich subjektov neuplatnilo pripomienky. Pripomienky zásadného charakteru uplatnili 3 subjekty. Vyhodnotenie pripomienkového konania je súčasťou materiálu. 

	Návrh zákona je v súlade s Ústavou Slovenskej republiky, zákonmi Slovenskej republiky, ako aj s príslušnými medzinárodnými zmluvami a inými dokumentmi, ktorými je Slovenská republika viazaná.

Doložka zlučiteľnosti
návrhu zákona
s právom Európskych spoločenstiev a právom Európskej únie

1.	Navrhovateľ zákona:  vláda Slovenskej republiky

2.	Názov návrhu zákona: Zákon, ktorým sa mení a dopĺňa zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov v znení zákona č. 95/2002 Z. z.

3.	Záväzky Slovenskej republiky vo vzťahu k Európskym spoločenstvám a k Európskej únii:

Návrh právneho predpisu svojou problematikou nepatrí medzi prioritné oblasti podľa Zmluvy o pristúpení Slovenskej republiky k Európskej únii, najmä podľa Aktu o podmienkach pristúpenia.

4.	Problematika návrhu zákona je upravená:

a)	v práve Európskej únie

b)	v práve Európskych spoločenstiev
-	v smernici Európskeho parlamentu a Rady 1999/42/ES, ktorou sa  zavádza mechanizmus uznávania kvalifikácií na odborné činnosti, na ktoré sa vzťahujú smernice o liberalizácii a prechodných opatreniach a ktorými sa dopĺňa všeobecný systém uznávania kvalifikácií.

5.	Stupeň zlučiteľnosti návrhu zákona s právom Európskych spoločenstiev a právom Európskej únie:  bezpredmetný

6.	Gestor:  bezpredmetné

7.	Účasť cudzích expertov:  bez účasti zahraničných expertov.

Osobitná časť

K bodu 1

	Navrhuje sa upraviť ustanovenie týkajúce sa predmetu zákona,  nakoľko v praxi jeho druhá časť viedla k nesprávnemu výkladu v tom zmysle, že sa zákon týka len činnosti cestovných kancelárií a cestovných agentúr.

K bodom 2, 6, 7 a 9

	Týmto návrhom sa umožní aj Slovenskej obchodnej inšpekcii, ako orgánu poverenému na dozor nad dodržiavaním zákona č. 281/2001 Z. z., ale aj živnostenským úradom v právnom rámci živnostenského zákona, postihovať porušenie navrhovanej povinnosti.

Postup SOI je treba prerokovať osobitne. Živnostenské úrady sú oprávnené pri zistení dôvodového podozrenia, že nejaká osoba vykonáva činnosť, na ktorú sa vyžaduje aj podľa osobitného zákona (zák. č. 281/2001 Z. z.) živnostenské oprávnenie, vykonať kontrolu u takejto osoby (vrátane fyzickej osoby, v postavení nepodnikateľa) v právnom rámci živnostenského zákona. V prípade, ak by sa preukázalo, že daná osoba vykonáva činnosť, ktorá spĺňa znaky cestovnej kancelárie, t.j. organizuje zájazd a zároveň nemá živnostenské oprávnenie na prevádzkovanie CK,  živnostenský (obvodný) úrad je oprávnený takúto osobu postihnúť.

K bodu 3

Legislatívno-technická úprava nadväzujúca na bod 2.

K bodu 4

	Navrhuje sa doplniť predmet oprávnenia cestovných kancelárií a cestovných agentúr a ďalšie služby ako je organizácia, ponuka a predaj kombinácie služieb kratších ako 24 hodín a poskytovanie činnosti sprievodcu cestovného ruchu.

K bodu 5

	Upravuje sa právny predpis v poznámke pod čiarou k odkazu 3.

K bodu 8

	Zahraničný touroperátor (TO) tým, že propaguje na území Slovenskej republiky svoje zájazdy, nevykonáva na území Slovenskej republiky podnikateľskú činnosť. Zajraničný TO totiž svoje služby (organizovanie zájazdu) poskytuje na území domovského štátu. 
Slovenská cestovná agentúra, ak sprostredkuje predaj zájazdu zahraničnému TO, nevykonáva činnosť cestovnej agentúry, ale (všeobecnú) sprostredkovateľskú činnosť v záujme odstránenia súčasného nežiadúceho stavu, ktorý slovenskej cestovnej agentúre zakazuje sprostredkovať predaj zájazdu pre inú osobu ako pre slovenskú cestovnú agentúru, navrhovanou dikciou by sa umožnilo slovenským cestovným agentúram sprostredkovať zájazd zahraničnému TO, ak je tento TO vo svojom domovskom štáte poistený.	

K bodu 10

Ustanovenie definuje sprievodcu v cestovnom ruchu. Preukazovanie odbornej spôsobilosti upravuje živnostenský zákon. Pod pojmom „sprievodca v cestovnom ruchu“ sa rozumie osoba vlastniaca osvedčenie oprávňujúce k výkonu práce cestovného ruchu na území celej Slovenskej republiky. Osvedčenie má celoštátnu platnosť získanú vo vzdelávacej ustanovizni akreditovanej Ministerstvom školstva Slovenskej republiky.

K bodu 11 

	Ide o legislatívno–technické upresnenie ustanovení, ako to vyplynulo z požiadaviek praxe.

K bodu 12

	Ustanovenie taxatívne určuje povinnosť cestovných kancelárií mať uzatvorenú zmluvu o poistení, zájazdu pre prípad jej úpadku alebo mať uzatvorenú bankovú záruku v zmysle § 313 až 322 Obchodného zákonníka.

K bodu 13

	Umiestňuje sa odkaz 4b a dopĺňa sa poznámka pod čiarkou k odkazu 4b.

K bodu 14

	Ustanovenie upravuje povinnosť cestovnej kancelárií poveriť svojo zástupcu, ktorý bude oprávnený počas zájazdu prijímať a vybavovať reklamácie účastníkov zájazdu.
	
K bodom 15 až 21
	
Ide o legislatívno-technické upresnenie ustanovení, ako to vyplynulo z požiadaviek praxe.

K bodu 22

	Upravuje sa právny predpis v poznámke pod čiarou k odkazu 9.

K bodu 23

	Ustanovením sa upravuje výška poistnej sumy z ročných plánovaných tržieb pre cestovné kancelárie. Platná minimálne 30 % sadzba obratu zájazdovej činnosti na Slovenskej republike je vyššia v porovnaní s inými štátmi spoločenstva, kde v členských štátoch Európskej únie sa pohybuje v rozpätí od 0,5 do 15 % smernice EÚ 90/314 a tak zaťaženie slovenských cestovných kancelárií za plnenie povinnosti preukazovania záruky klientom pre prípad ich úpadku bolo neúmerne vysoké a stavalo ich v európskom konkurenčnom priestore do zjavne nevýhodného postavenia.

K bodu 24
	
	Upravuje podmienky bankovej záruky na základe ktorej vznikne objednávateľovi plnenie a upravuje aké požiadavky banková záruka musí spĺňať.

K bodu 25

	Ide o legislatívno-technickú úpravu.

K bodu 26

V poznámke pod čiarou k odkazu 11 sa upravuje právny predpis.

K čl. II.

	Navrhuje sa účinnosť zákona od 1. mája 2006, aby bolo zrejmé, že cestovné kancelárie dokončia zimnú sezónu ešte podľa pôvodného zákona.